CELEX: 32014R0673
Language: el
Date: 2014-06-02 00:00:00
Title: Κανονισμός (ΕΕ) αριθ. 673/2014 της Ευρωπαϊκής Κεντρικής Τράπεζας, της 2ας Ιουνίου 2014 , σχετικά με την ίδρυση επιτροπής μεσολάβησης και τον εσωτερικό της κανονισμό (ΕΚΤ/2014/26)

19.6.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 179/72
            
         ΚΑΝΟΝΙΣΜΌΣ (ΕΕ) αριθ. 673/2014 ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ
   της 2ας Ιουνίου 2014
   σχετικά με την ίδρυση επιτροπής μεσολάβησης και τον εσωτερικό της κανονισμό
   
      (ΕΚΤ/2014/26)
   
   ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
   Έχοντας υπόψη τον κανονισμό (ΕΕ) αριθ. 1024/2013 του Συμβουλίου, της 15ης Οκτωβρίου 2013, για την ανάθεση ειδικών καθηκόντων στην Ευρωπαϊκή Κεντρική Τράπεζα σχετικά με τις πολιτικές που αφορούν την προληπτική εποπτεία των πιστωτικών ιδρυμάτων (1), και ιδίως το άρθρο 25 παράγραφος 5,
   Εκτιμώντας τα ακόλουθα:
   
               (1)
            
            
               Σύμφωνα με το άρθρο 25 παράγραφος 5 του κανονισμού (ΕΕ) αριθ. 1024/2013, η Ευρωπαϊκή Κεντρική Τράπεζα (ΕΚΤ) συστήνει επιτροπή μεσολάβησης η οποία είναι υπεύθυνη για να συμβιβάζει τις διαφορές απόψεων που εκφράζουν οι αρμόδιες αρχές των ενδιαφερόμενων συμμετεχόντων κρατών μελών σχετικά με αντίρρηση του διοικητικού συμβουλίου σε σχέδιο απόφασης του εποπτικού συμβουλίου που ιδρύεται δυνάμει του εν λόγω κανονισμού.
            
         
               (2)
            
            
               Σύμφωνα με την αιτιολογική σκέψη 73 του κανονισμού (ΕΕ) αριθ. 1024/2013, η συγκρότηση της επιτροπής μεσολάβησης, και ιδίως η σύνθεσή της, θα πρέπει να διασφαλίζουν ότι οι διαφορές απόψεων θα επιλύονται με ισορροπημένο τρόπο προς το συμφέρον της Ένωσης ως συνόλου.
            
         
               (3)
            
            
               Ο εσωτερικός κανονισμός της επιτροπής μεσολάβησης δεν θίγει τη διαδικασία του άρθρου 7 παράγραφος 7 του κανονισμού (ΕΕ) αριθ. 1024/2013, κατά την οποία συμμετέχον κράτος μέλος που δεν έχει ως νόμισμα το ευρώ υποβάλλει στην ΕΚΤ αιτιολογημένη διαφωνία όσον αφορά αντίρρηση του διοικητικού συμβουλίου σε σχέδιο απόφασης του εποπτικού συμβουλίου.
            
         
               (4)
            
            
               Δεδομένου ότι ο αντιπρόεδρος του εποπτικού συμβουλίου είναι μέλος τόσο του διοικητικού συμβουλίου όσο και του εποπτικού συμβουλίου, είναι το πλέον κατάλληλο όργανο για να προεδρεύει της επιτροπής μεσολάβησης,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   ΠΡΟΕΙΣΑΓΩΓΙΚΟ ΚΕΦΑΛΑΙΟ
   Άρθρο 1
   Συμπληρωματικός χαρακτήρας
   Ο παρών κανονισμός συμπληρώνει τον εσωτερικό κανονισμό της Ευρωπαϊκής Κεντρικής Τράπεζας (2). Οι όροι του παρόντος κανονισμού έχουν την ίδια έννοια με εκείνους του εσωτερικού κανονισμού της Ευρωπαϊκής Κεντρικής Τράπεζας.
   ΚΕΦΑΛΑΙΟ I
   
      Η ΕΠΙΤΡΟΠΗ ΜΕΣΟΛΑΒΗΣΗΣ
   
   Άρθρο 2
   Ίδρυση
   Διά του παρόντος ιδρύεται επιτροπή μεσολάβησης, σύμφωνα με το άρθρο 25 παράγραφος 5 του κανονισμού (ΕΕ) αριθ. 1024/2013.
   Άρθρο 3
   Σύνθεση
   1.   Η επιτροπή μεσολάβησης απαρτίζεται από ένα μέλος ανά συμμετέχον κράτος μέλος.
   2.   Ο αντιπρόεδρος του εποπτικού συμβουλίου, ο οποίος δεν είναι μέλος της επιτροπής μεσολάβησης, ενεργεί ως πρόεδρός της.
   Άρθρο 4
   Ορισμός μελών
   1.   Κάθε συμμετέχον κράτος μέλος ορίζει ένα μέλος της επιτροπής μεσολάβησης επιλεγόμενο μεταξύ των μελών του διοικητικού συμβουλίου και του εποπτικού συμβουλίου. Ο πρόεδρος διευκολύνει την επίτευξη ισόρροπης συμμετοχής μεταξύ των μελών του διοικητικού συμβουλίου και του εποπτικού συμβουλίου.
   2.   Η θητεία των μελών της επιτροπής μεσολάβησης λήγει αν αυτά παύσουν να είναι μέλη του οργάνου από το οποίο ορίστηκαν.
   3.   Τα μέλη της επιτροπής μεσολάβησης, υπό την ιδιότητά τους αυτή, ενεργούν προς το συμφέρον της Ένωσης ως συνόλου.
   Άρθρο 5
   Συμμετοχή στις συνεδριάσεις της επιτροπής μεσολάβησης
   1.   Με την επιφύλαξη της παραγράφου 2, στις συνεδριάσεις της επιτροπής μεσολάβησης συμμετέχουν μόνον τα μέλη, ο πρόεδρος και ο γραμματέας της.
   2.   Κατόπιν πρόσκλησης της επιτροπής μεσολάβησης, είναι δυνατή η συμμετοχή εμπειρογνωμόνων σε συγκεκριμένες συνεδριάσεις της, εφόσον απαιτούνται οι εξειδικευμένες γνώσεις τους.
   Άρθρο 6
   Συνεδριάσεις της επιτροπής μεσολάβησης
   1.   Ο πρόεδρος συγκαλεί την επιτροπή μεσολάβησης οσάκις το κρίνει αναγκαίο.
   2.   Η επιτροπή μεσολάβησης συνεδριάζει στις κτιριακές εγκαταστάσεις της ΕΚΤ.
   3.   Κατόπιν αιτήματος του προέδρου, συνεδριάσεις της επιτροπής μεσολάβησης δύνανται να πραγματοποιούνται και μέσω τηλεσυσκέψεως, εκτός εάν διαφωνούν τουλάχιστον τρία μέλη.
   4.   Τα πρακτικά των εργασιών της επιτροπής μεσολάβησης υποβάλλονται στα μέλη της για έγκριση κατά την επόμενη συνεδρίασή τους ή και νωρίτερα με γραπτή διαδικασία, υπογράφονται δε από τον πρόεδρο αμέσως μετά την έγκρισή τους. Τα πρακτικά αυτά είναι διαθέσιμα στο διοικητικό συμβούλιο και το εποπτικό συμβούλιο.
   5.   Ο γραμματέας του εποπτικού συμβουλίου ενεργεί ως γραμματέας της επιτροπής μεσολάβησης. Υπό την ιδιότητά του αυτή επικουρεί τον πρόεδρο της επιτροπής μεσολάβησης στην προετοιμασία των συνεδριάσεων της εν λόγω επιτροπής και της επιτροπής επεξεργασίας και είναι υπεύθυνος για τη σύνταξη των πρακτικών των ως άνω συνεδριάσεων. Επικουρεί επίσης τον γραμματέα του διοικητικού συμβουλίου στην προετοιμασία των συνεδριάσεων του διοικητικού συμβουλίου σε σχέση με ζητήματα που αφορούν την επιτροπή μεσολάβησης και είναι υπεύθυνος για τη σύνταξη του οικείου τμήματος των πρακτικών των εργασιών.
   Άρθρο 7
   Ψηφοφορία
   1.   Η επιτροπή μεσολάβησης ψηφίζει εφόσον υπάρχει απαρτία των δύο τρίτων των μελών της. Εφόσον δεν επιτυγχάνεται η εν λόγω απαρτία, ο πρόεδρος μπορεί να συγκαλεί έκτακτη συνεδρίαση στην οποία τα μέλη μπορούν να ψηφίζουν ανεξαρτήτως απαρτίας.
   2.   Κάθε μέλος διαθέτει μία ψήφο. Η επιτροπή μεσολάβησης αποφασίζει με απλή πλειοψηφία των μελών της. Σε περίπτωση ισοψηφίας υπερισχύει καταρχάς η ψήφος του μέλους της επιτροπής μεσολάβησης με τη μακρότερη θητεία και, σε περίπτωση που δύο ή περισσότερα μέλη έχουν στο ενεργητικό τους ισάριθμα έτη θητείας, του ηλικιακά αρχαιότερου μέλους.
   3.   Η επιτροπή μεσολάβησης προβαίνει σε ψηφοφορία έπειτα από πρόσκληση του προέδρου. Ο πρόεδρος κινεί επίσης τη διαδικασία ψηφοφορίας, εφόσον το ζητήσουν τρία μέλη της επιτροπής μεσολάβησης.
   4.   Κατόπιν αιτήματος του προέδρου, αποφάσεις δύνανται να λαμβάνονται και με γραπτή διαδικασία.
   ΚΕΦΑΛΑΙΟ II
   
      ΜΕΣΟΛΑΒΗΣΗ
   
   Άρθρο 8
   Αίτημα μεσολάβησης
   1.   Οι αρμόδιες αρχές των συμμετεχόντων κρατών μελών τα οποία αφορά αντίρρηση του διοικητικού συμβουλίου σε σχέδιο απόφασης του εποπτικού συμβουλίου και έχουν διαφορετικές απόψεις σχετικά με αυτή δύνανται να ζητήσουν από το εποπτικό συμβούλιο, εντός πέντε εργάσιμων ημερών από την παραλαβή της αντίρρησης και αναφέροντας τους λόγους της, να υποβάλει αίτημα μεσολάβησης για τη διευθέτηση των ως άνω διαφορών, έτσι ώστε να διασφαλίζεται ο διαχωρισμός μεταξύ καθηκόντων νομισματικής πολιτικής και εποπτικών καθηκόντων. Προς τον σκοπό αυτόν η ενδιαφερόμενη αρμόδια αρχή υποβάλλει στο εποπτικό συμβούλιο υπόμνημα με το οποίο ζητείται μεσολάβηση, στο οποίο προσδιορίζεται η αντίρρηση του διοικητικού συμβουλίου και το οποίο συνοδεύεται από δήλωση με τους λόγους για τους οποίους ζητείται μεσολάβηση. Η γραμματεία ενημερώνει τα μέλη του εποπτικού συμβουλίου για τα εν λόγω αιτήματα μεσολάβησης.
   2.   Κάθε άλλη αρμόδια αρχή συμμετέχοντος κράτους μέλους το οποίο αφορά η ίδια αντίρρηση και έχει διαφορετικές απόψεις σχετικά με αυτή δύναται να υποβάλει ξεχωριστό υπόμνημα μεσολάβησης ή να προσχωρήσει σε υφιστάμενο αίτημα μεσολάβησης εντός πέντε εργάσιμων ημερών από τη γνωστοποίηση του πρώτου αιτήματος μεσολάβησης, εκφράζοντας διαφορετική άποψη.
   3.   Μεσολάβηση όσον αφορά αντίρρηση του διοικητικού συμβουλίου σε σχέδιο απόφασης του εποπτικού συμβουλίου επιτρέπεται μόνο μία φορά.
   4.   Αρμόδια αρχή συμμετέχοντος κράτους μέλους που δεν έχει ως νόμισμα το ευρώ, η οποία υποβάλλει στην ΕΚΤ αιτιολογημένη διαφωνία όσον αφορά αντίρρηση του διοικητικού συμβουλίου σε σχέδιο απόφασης του εποπτικού συμβουλίου σύμφωνα με το άρθρο 7 παράγραφος 7 του κανονισμού (ΕΕ) αριθ. 1024/2013 και το άρθρο 13ζ παράγραφος 4 του εσωτερικού κανονισμού της Ευρωπαϊκής Κεντρικής Τράπεζας, δεν δύναται να ζητήσει μεσολάβηση κατά την παράγραφο 1 για την ίδια αντίρρηση του διοικητικού συμβουλίου.
   5.   Αν αρμόδια αρχή συμμετέχοντος κράτους μέλους ζητήσει από το εποπτικό συμβούλιο να υποβάλει αίτημα μεσολάβησης εντός πέντε εργάσιμων ημερών από την παραλαβή της αντίρρησης, το εποπτικό συμβούλιο καταθέτει υπόμνημα μεσολάβησης στη γραμματεία του διοικητικού συμβουλίου εντός δέκα εργάσιμων ημερών από την παραλαβή της αντίρρησης του διοικητικού συμβουλίου. Το σχετικό σχέδιο απόφασης του εποπτικού συμβουλίου και η οικεία αντίρρηση από το διοικητικό συμβούλιο προσαρτώνται στο υπόμνημα μεσολάβησης. Το υπόμνημα μεσολάβησης κοινοποιείται στα μέλη του διοικητικού συμβουλίου και του εποπτικού συμβουλίου.
   6.   Αν αρμόδια αρχή συμμετέχοντος κράτους μέλους που δεν έχει ως νόμισμα το ευρώ, η οποία έχει ζητήσει μεσολάβηση σχετικά με αντίρρηση του διοικητικού συμβουλίου σε σχέδιο απόφασης του εποπτικού συμβουλίου σύμφωνα με την παράγραφο 1, υποβάλει στην ΕΚΤ αιτιολογημένη διαφωνία της σε σχέση με την ίδια αντίρρηση του διοικητικού συμβουλίου σύμφωνα με το άρθρο 7 παράγραφος 7 του κανονισμού (ΕΚ) αριθ. 1024/2013, το αίτημα μεσολάβησης θεωρείται ότι έχει ανακληθεί.
   Άρθρο 9
   Επιτροπή επεξεργασίας αιτήματος
   1.   Όταν κατατίθεται υπόμνημα μεσολάβησης σύμφωνα με το άρθρο 8 παράγραφος 5, ο πρόεδρος της επιτροπής μεσολάβησης το προωθεί άμεσα στα μέλη της επιτροπής.
   2.   Για κάθε υπόμνημα μεσολάβησης που κατατίθεται σύμφωνα με το άρθρο 8 παράγραφος 5, η επιτροπή μεσολάβησης συγκροτεί επιτροπή επεξεργασίας εντός πέντε εργάσιμων ημερών από την κατάθεσή του και ενημερώνει τα μέλη της επιτροπής μεσολάβησης για τη σύνθεση της επιτροπής επεξεργασίας.
   3.   Η επιτροπή επεξεργασίας απαρτίζεται από τον πρόεδρο της επιτροπής μεσολάβησης, ο οποίος ενεργεί ως πρόεδρός της, και τέσσερα άλλα μέλη που ορίζει η επιτροπή μεσολάβησης μεταξύ των μελών της. Η επιτροπή μεσολάβησης επιδιώκει την επίτευξη ισόρροπης συμμετοχής μεταξύ των μελών του διοικητικού συμβουλίου και του εποπτικού συμβουλίου. Στην επιτροπή επεξεργασίας δεν συμμετέχει το μέλος που ορίστηκε από το συμμετέχον κράτος μέλος του οποίου η αρμόδια αρχή εξέφρασε διαφορετικές απόψεις ή προσχώρησε σε υφιστάμενο αίτημα μεσολάβησης κατά το άρθρο 8 παράγραφος 1 ή το άρθρο 8 παράγραφος 2, αντίστοιχα.
   4.   Εντός 15 εργάσιμων ημερών από την περιέλευση του υπομνήματος μεσολάβησης στην επιτροπή μεσολάβησης, η επιτροπή επεξεργασίας υποβάλλει στον πρόεδρο της επιτροπής μεσολάβησης σχέδιο γνωμοδότησης, το οποίο περιλαμβάνει ανάλυση σχετικά με το παραδεκτό και νόμω βάσιμο του αιτήματος μεσολάβησης. Σε επείγουσες περιπτώσεις η επιτροπή επεξεργασίας εκπονεί το σχέδιο γνωμοδότησης εντός συντομότερου χρονικού διαστήματος που ορίζεται από τον πρόεδρο.
   5.   Ο πρόεδρος υποβάλλει άμεσα το σχέδιο γνωμοδότησης στην επιτροπή μεσολάβησης και συγκαλεί συνεδρίαση.
   ΚΕΦΑΛΑΙΟ III
   
      ΔΙΑΔΙΚΑΣΙΑ ΛΗΨΗΣ ΑΠΟΦΑΣΗΣ
   
   Άρθρο 10
   Μεσολάβηση
   1.   Η επιτροπή μεσολάβησης εξετάζει το σχέδιο γνωμοδότησης που έχει συνταχθεί από την επιτροπή επεξεργασίας και υποβάλλει γνωμοδότηση στο εποπτικό συμβούλιο και στο διοικητικό συμβούλιο εντός 20 εργάσιμων ημερών από την παραλαβή του υπομνήματος μεσολάβησης. Σε επείγουσες περιπτώσεις η επιτροπή μεσολάβησης εκπονεί τη γνωμοδότησή της εντός συντομότερου χρονικού διαστήματος που ορίζεται από τον πρόεδρο.
   2.   Η γνωμοδότηση είναι γραπτή και αιτιολογημένη.
   3.   Η γνωμοδότηση της επιτροπής μεσολάβησης δεν δεσμεύει το εποπτικό συμβούλιο και το διοικητικό συμβούλιο.
   Άρθρο 11
   Σύνταξη νέου σχεδίου απόφασης
   1.   Σε περίπτωση εκπόνησης γνωμοδότησης από την επιτροπή μεσολάβησης, το εποπτικό συμβούλιο, λαμβάνοντας υπόψη τη γνωμοδότηση, δύναται να υποβάλλει νέο σχέδιο απόφασης στο διοικητικό συμβούλιο εντός 10 εργάσιμων ημερών από την υποβολή της γνωμοδότησης.
   2.   Σε επείγουσες περιπτώσεις το εποπτικό συμβούλιο δύναται να υποβάλλει νέο σχέδιο απόφασης εντός συντομότερου χρονικού διαστήματος που ορίζεται από τον πρόεδρο του εποπτικού συμβουλίου.
   3.   Δεν είναι δυνατή η υποβολή αιτήματος μεσολάβησης για αντίρρηση του διοικητικού συμβουλίου σε νέο σχέδιο απόφασης που υποβλήθηκε κατά την παράγραφο 2.
   ΚΕΦΑΛΑΙΟ IV
   
      ΓΕΝΙΚΕΣ ΔΙΑΤΑΞΕΙΣ
   
   Άρθρο 12
   Εμπιστευτικότητα και επαγγελματικό απόρρητο
   1.   Οι εργασίες της επιτροπής μεσολάβησης είναι εμπιστευτικές. Ωστόσο, το διοικητικό συμβούλιο δύναται να εξουσιοδοτήσει τον πρόεδρο της ΕΚΤ να δημοσιοποιήσει το αποτέλεσμα αυτών των εργασιών.
   2.   Έγγραφα που συντάσσονται ή τηρούνται από την επιτροπή μεσολάβησης θεωρούνται έγγραφα της ΕΚΤ και, συνεπώς, υπόκεινται σε διαβάθμιση και μεταχείριση σύμφωνα με το άρθρο 23.3 του εσωτερικού κανονισμού της Ευρωπαϊκής Κεντρικής Τράπεζας.
   Άρθρο 13
   Τελικές διατάξεις
   Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα στα κράτη μέλη σύμφωνα με τις Συνθήκες.
      Φραγκφούρτη, 2 Ιουνίου 2014.
      
         
            Για το διοικητικό συμβούλιο της ΕΚΤ
         
         
            Ο Πρόεδρος της ΕΚΤ
         
         Mario DRAGHI
      
   
   
      (1)  ΕΕ L 287 της 29.10.2013, σ. 63.
   
      (2)  Απόφαση 2004/257/ΕΚ της Ευρωπαϊκής Κεντρικής Τράπεζας, της 19ης Φεβρουαρίου 2004, για τη θέσπιση του εσωτερικού κανονισμού της Ευρωπαϊκής Κεντρικής Τράπεζας (ΕΚΤ/2004/2) (ΕΕ L 80 της 18.3.2004, σ. 33).